Lindley-boer se seun vertel van woede, bitterheid na moordSmith se roudiens is Saterdag gehou. Foto: Verskaf “Verlede week het almal gebel en SMS’e gestuur en heeltyd kos by die huis afgelewer. Nou is die begrafnis verby en jy staan verslae met die wete dat die lewe moet aangaan. Dit is bitter sleg,” het hy aan Maroela Media gesê. Maroela Media het vroeër berig Hein is die Sondagoggend sowat 800 meter van sy huis af in die veld gekry nadat hy die vorige nag aangeval is. Hy was slegs in ŉ frokkie en denimbroek geklee en was yskoud nadat hy die hele nag buite in die veld gelê het. Hy was erg bebloed van die ernstige wonde wat hy tydens die aanranding opgedoen het en is ook vermoedelik deur die aanvallers gebrand. “Mense praat altyd van die brutaliteit en die wreedheid van plaasmoorde, maar glo my, jy weet nie wat brutaliteit is tot jy self jou pa in daardie toestand moes optel nie. As jy eers daai prentjie gesien het, as jy gesien het hoe daardie mens lyk, dan het jy wreedheid gesien,” het Frans gesê. “Ek weet hy is nie die eerste boer wat vermoor word nie en hy sal ook nie die laaste wees nie. Daar is ŉ absolute wetteloosheid wat in hierdie land heers en ons sit met ŉ regering wat te onbevoeg is om sy mense veilig te hou.” Smith se roudiens is Saterdag gehou. Foto: Verskaf Hy glo egter dat Suid-Afrika naby aan totale anargie is. “Ons het ŉ president wat bo die wet is. Hy maak soos hy wil en die regering maak soos hulle wil. Hoeveel te meer sal die gepeupel dan nou nie maak soos hulle wil nie?,” het hy gesê. “Almal praat van die boere wat so vermoor word, maar dit geld vir alle gemeenskappe. Dit is nie reg dat boere vermoor word nie, net soos dit nie reg is dat ŉ ou in ŉ plakkershut vermoor word of iemand in ŉ veiligheidskompleks vermoor word nie. Almal moet veilig wees! Maar die regering faal in sy taak om die mense te beskerm, net soos die regering in absoluut alles faal wat hy moet doen. Hier gaan f*kk*l van hierdie land oorbly.” Frans het gesê hy sal graag sy pa se moordenaar in die oë wil kyk indien hy in hegtenis geneem word, maar hy twyfel of hy kans sien om die hele hofsaak by te woon. “Dit is bitter moeilik, want ek weet ek moet aangaan. Ek moet my hart bewaar anders gaan hy [die moordenaar] my lewendig doodmaak,” het hy gesê. “God sal my help. Hy is die enigste wat my hierdeur kan kry. En Hy is die enigste een wat hierdie land sal kan red, maar ons sal moet terugdraai na God.” Klik hier vir alle vorige berigte oor Hein Smith op Maroela Media.